הקרב על אופייה של צפון תל אביב: על רקע המאבק המתמשך להרחיק את ארגון חב"ד ופעיליו משכונות בצפון העיר, קבוצת תושבים בעיר יצאה בקריאה שלא למכור או להשכיר דירות לחרדים. זאת, לאחר ששני חסידי הארגון פנו לילדים באזור בראש השנה כדי לתקוע בשופר תוך הבטחת "ממתק לכל ילד שיגיע".
במסגרת המאבק, שהתרחב אל מספר ערים נוספות ברחבי הארץ, ביקשו תושבי צהלה ושכונות נוספות להעלות את מודעות שכניהם על הניסיון של פעילי חב"ד להתיישב באזור. בנוסף, הפעילו התושבים לחץ על מתווכי הנדל"ן בשכונות שלא לעבוד עם חרדים ואף לא להיענות כלל לפניות של חב"ד.
התושבים, שמבקשים להקים ועד שיפעל באופן מאורגן נגד "כוונת ההשתלטות", גם פתחו קבוצת וואטסאפ ייעודית, שנקראה תחילה "נעצור את כניסת חב"ד לצהלה" ובהמשך עודן שמה ל"פעילות חב"ד בצהלה ובמשתלה".
"השכונה שלנו סומנה", אומר אחד התושבים בשיחה עם החדשות. "יש עכשיו נכסים, לפחות שניים, שהושכרו לשליחי חב"ד, שבאו פתאום, שכרו דירה בלב שכונה חילונית לגמרי. דפוס פעולה ידוע, שנכנסים בשקט בשקט לשכונות חילוניות לגמרי ואז מבקשים פתאום שטחים ציבוריים לעשות מקווה ובית כנסת. צריך להביא למודעות של אנשים בשכונה שיש כרגע מהלך של חב"ד. צריך לעשות את כל הכלים המשפטיים כדי לעצור את זה".